Tálknafjörður : gefa ekki frekari skýringar Tálknafjörður . Mynd : Mats Wibe Lund . Ekki fást frekari skýringar á því hvers vegna Bryndís Sigurðardóttir lét af störfum sem sveitarstjóri Tálknafjarðarhrepps en þær sem gefnar eru á vefsíðu sveitarfélagsins . þar stendur að á fundi sveitarstjórnar á fimmtudagskvöldið hafi verið tekin sameiginleg ákvörðun um að leiðir lægu ekki lengur saman og samið var um starfslok . Bryndís hefur þegar látið af störfum . Sveitarstjórn mun hafa staðið einhuga að málalyktunum . Bjarnveig Guðbrandsdóttir , oddviti vildi ekki veita frekari skýringar en staðfesti að fráfarandi sveitarstjóri fengi þriggja mánaða laun án vinnuframlags . Bjarnveig sagði að farið yrði fljótlega að leita eftir nýjum sveitarstjóra . Lilja Magnúsdóttir , sveitarstjórnarmaður E listans vildi heldur ekki veita frekari skýringar . Ekki náðist í Bryndísi Sigurðardóttur . Bæjarins besta hefur leitað víðar eftir skýringum og er helst vísað til samstarfsörðugleika milli sveitarstjóra og einstakra sveitarstjórnarmanna , en það hefur ekki fengist staðfest .